**EXTRAS-RAPORT**

**privind cooperarea dintre Autoritatea Electorală Permanentă (AEP) și Consiliul Național Electoral din Ecuador (CNE Ecuador) privind digitalizarea proceselor electorale**

**din data de 14.06.2022**

Asociația Mondială a Organismelor Electorale (A-WEB) are printre obiective crearea de oportunități de cooperare între organismele electorale membre și facilitarea schimbului de cunoștințe și informații cu privire la managementul alegerilor. AEP și CNE Ecuador fac parte din organizația internațională A-WEB.

În urma demersurilor de consultare continuă dezvoltate de reprezentantul AEP pe lângă A-WEB cu Secretariatul organizației dar și cu CNE Ecuador, autoritatea electorală din Ecuador a transmis către AEP solicitarea cu privire la acordarea asistenței electorale și partajarea experienței AEP referitoare la digitalizarea proceselor electorale (aplicații dezvoltate în contextul proceselor electorale și utilizarea tehnologiei blockchain). Reprezentantul AEP a confirmat disponibilitatea părții române pentru consultări și a inițiat demersurile oficiale de cooperare.

Despre cooperare

În acest context, prima reuniune între AEP și CNE Ecuador a avut loc în data de 14.06.2022. Din partea AEP au participat directorul general al Departamentului de informatizare procese electorale și reprezentantul permanent al AEP pe lângă A-WEB. Din partea CNE Ecuador au participat reprezentanți ai departamentului tehnologii electorale, departamentului organizarea proceselor electorale și departamentului cooperare internațională. Convorbirile s-au desfășurat în limba spaniolă și au avut loc prin intermediul platformei online.

Din convorbirile efectuate a reieșit că autoritatea electorală, CNE Ecuador, intenționează să îmbunătățească organizarea proceselor electorale, prin introducerea tehnologiei electorale în cazul votului în străinătate, fiind planificat un proiect pilot în acest sens. Partea ecuadoriană este interesată de metodologie și practică certificată referitoare la digitalizarea proceselor electorale.

Directorul general al Departamentului de informatizare procese electorale din partea AEP a prezentat strategia și obiectivele urmărite de AEP în ceea ce privește digitalizarea proceselor electorale și utilizarea mecanismelor de securitate de tipul tehnologiei blockchain pentru creșterea siguranței utilizării datelor. Ulterior a discutat despre avantajele introducerii aplicațiilor digitale (a tehnologiei electorale) în procesele electorale. Au fost dezbătute practicile certificate ale AEP despre Registrul electoral, SIMPV (sistemul de control al participării și de prevenire a votului ilegal), SICPV (sistemul de centralizare a proceselor-verbale/contorizare a voturilor din secțiile de votare), introducerea semnăturii online (platformă și aplicații mobile pentru colectarea de semnături pentru susținerea nominalizărilor din partea partidelor politice dar și a candidaților), introducerea tehnologiei blockchain pentru a asigura integritatea datelor/tranzacțiilor efectuate de aplicațiile SIMPV și SICPV, crearea portalului Live Web (platformă live pentru publicarea datelor electorale), înregistrarea online a candidaților (partidelor politice și candidaților),

Un subiect aparte l-a constituit votul în străinătate implementat de AEP și utilizarea tehnologiei în acest proces. Au fost prezentate în detaliu toate activitățile și instrumentele integrate de AEP pentru a facilita votul în străinătate, având ca scop creșterea participării românilor din afara țării la procesele electorale (înregistrare, notificări validare etape, votare, semnătura electronică, utilizarea tabletei cu aplicații preîncărcate, transmiterea datelor/documentelor, securitatea și transparența proceselor și a votului).

Partea ecuadoriană a insistat pe subiectele precum experiența AEP referitoare la introducerea mecanismelor de securitate de tip blockchain, pe modalitățile digitale de identificare a alegătorilor și utilizarea semnăturii electronice de către alegătorii din străinătate cu ocazia participării la procesului electoral.

Concluzii

Partea ecuadoriană a apreciat disponibilitatea AEP și impactul pozitiv al transformării digitale în procesele electorale din România și a propus continuarea schimburilor de experiență cu privire la introducerea tehnologiei electorale în alegeri. CNE Ecuador a invitat AEP să participe la următorul proces electoral pentru a observa proiectul pilot pe care dorește să-l implementeze în perioada următoare.

Având în vedere avantajele schimburilor de experiență în domeniul electoral, pentru documentare și dezvoltare, potențialul relațional electoral al CNE Ecuador la nivel regional (America Latină), dar și posibilitățile extinse de promovare a bunelor practici în materie electorală (pe teme foarte diversificate) de către AEP, considerăm foarte util dialogul bilateral cu CNE Ecuador și schimbul de experiență în materie electorală.

Despre AEP

De la înființare și până în prezent, AEP a dobândit o suficientă dezvoltare a capacității administrative și a devenit un partener puternic și credibil care deține toate instrumentele necesare pentru a furniza expertiză și asistență electorală, dar și pentru a dezvolta schimburi de bună practică cu organisme similare sau organizații electorale internaționale relevante. Din punct de vedere al experienței dobândite în organizarea și managementul alegerilor, de la momentul înființării, AEP a gestionat împreună cu ceilalți actori electorali cu atribuții în domeniul electoral un număr de peste 32 procese electorale diferite în perioada 2004-2021 (3 scrutine - alegeri prezidențiale, 4 scrutine - alegeri europarlamentare, 5 scrutine - alegeri parlamentare, 2 scrutine-alegeri parlamentare parțiale, 4 scrutine - alegeri locale, 9 scrutine - alegeri locale parțiale, 5 scrutine - referendum).

Pentru a amplifica recunoașterea AEP pe plan internațional, ca instituție de încredere care furnizează servicii publice electorale de înaltă calitate și care asigură împlinirea dorințelor legitime al electoratului, Autoritatea implementează, în mod constant, soluții inovatoare și multiplică numărul acțiunilor de cooperare. Astfel, dezvoltarea activă a relațiilor de cooperare în domeniul electoral la nivel internațional și asigurarea transparenței activității electorale din România în vederea consolidării reputației AEP de actor electoral avansat și de încredere, urmărește îndeplinirea viziunii AEP. În planul relațiilor internaționale, obiectivele principale urmărite sunt: buna reprezentare a AEP pe plan internațional, dezvoltarea schimburilor de experiență în materie electorală în vederea partajării de know-how și furnizarea de către Autoritate a asistenței în materie electorală.

Având în vedere cele precizate, considerăm că participarea Autorității Electorale Permanente la acest tip de programe de cooperare electorală oferă posibilitatea dezvoltării de bune practici, dar și a partajării de know-how în vederea consolidării capacității administrative și se circumscrie misiunii, viziunii, dar și obiectivelor de cooperare internațională urmărite de Autoritate în anul 2022.

Despre CNE Ecuador

Membru al A-WEB, autoritatea electorală CNE Ecuador și-a început activitatea la 11 martie 1947. În anul 2008, în Constituția Ecuadorului au fost prevăzute pentru transparență, control social și electoral. Funcția electorală a fost constituită din două organisme autonome, cu personalitate juridică și independență în funcțiile lor, Consiliul Național Electoral și Tribunalul de Contencios Electoral (organ specializat de administrare a justiției cu jurisdicție națională)

CNE Ecuador participă activ în diferite formate la activități internaționale (A-WEB) dar și regionale (UNIORE, RMJE etc), în domeniul electoral, fiind o instituție dezvoltată din punct de vedere al capacității administrative și al resurselor de expertiză în materie electorală.

Institutul de Cercetare, Formare și Promovare Politică Electorală, cunoscut sub numele de Institutul Democrației (IDD) este o entitate atașată Consiliului Electoral Național care a fost creată în 2011 și are ca misiunea consilierea investiga, forma și promova democrația în Ecuador, din perspectivă academică, pedagogică și pluralistă. Activitatea IDD se adresează organizațiilor politice și sociale, guvernului central, guvernelor autonome descentralizate, universităților, centrelor de cercetare și cetățenilor în general.

Școala de formare democratică pentru lideri, tineri și adolescenți (EFD) furnizează elementele conceptuale și instrumentele de informare în democrație, pentru a le consolida capacitatea de conducere, inserție și participare activă în cadrul organizațiilor politice.

În conformitate cu Codul Democrației din Ecuador, se are în vedere ca la următoarele alegeri, pe listele pe care le înregistrează organizația politică, indiferent de circumscripție, cel puțin 25% să includă femei și /sau tineri.

În ceea ce privește Tribunalul de Contencios Electoral (TCE),acestaface justiție cu aceeași ierarhie ca și magistrații judecătoriilor naționale, adică hotărârile acestora sunt definitive și pot deveni materie de jurisprudență. TCE funcționează ca ultimă și definitivă instanță jurisdicțională electorală, aplicând principiile autonomiei, independenței, publicității, transparenței, echității, interculturalității, parității de gen, rapidității, probitate, certitudine, eficacitate, eficiență și calitate. Existența acestuia întărește protecția efectivă a drepturilor de participare politică a cetățenilor de a alege și de a fi aleși.

Despre A-WEB

A-WEB este cea mai mare organizație internațională non-guvernamentală în materie de management electoral. Fondată în Coreea de Sud, Incheon, A-WEB are în prezent 119 membri, organisme de management electoral (EMB), din 108 țări de pe toate continentele, Europa (18), Asia (25), America (30), Africa (37), Oceania (6) și are semnate 17 Memorandumuri de Înțelegere (orig. Memorandum of Understanding - MoU) cu cele mai importante organizații internaționale active în domeniul electoral precum: United Nations Development Program, The International Foundation for Electoral Systems-IFES, International IDEA, Réseau des Compétences Electorales Francophones-RECEF, European Centre for Electoral Support-ECES, The Electoral Integrity Project, The Electoral Knowledge Network-ACE, Asian Network for Free Elections (ANFREL), Organization of American States (OAS), International, Republican Institute-IRI, National Democratic Institute-NDI, Democracy International, U.S. Agency for International Development-USAID, The Asia Foundation.

A-WEB promovează eficiența în organizarea și desfășurarea de alegeri libere, corecte, transparente și participative la nivel mondial și încurajează schimbul de expertiză între membri în vederea consolidării democrației la nivel mondial.